Document ID: 31993R1272

ΚΑΝΟΝΙΣΜΟΣ (ΕΟΚ) αριθ. 1272/93 ΤΟΥ ΣΥΜΒΟΥΛΙΟΥ της 24ης Μαΐου 1993 για το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων για ορισμένα προϊόντα αλιείας (1993)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 28,
την πρόταση της Επιτροπής,
Εκτιμώντας:
ότι ο εφοδιασμός της Κοινότητας με ορισμένα είδη ψαριών ή φιλέτα ψαριών εξαρτάται σήμερα από τις εισαγωγές από τρίτες χώρες- ότι είναι προς το συμφέρον της Κοινότητας η μερική αναστολή των δασμών που επιβάλλονται στα εν λόγω προϊόντα, μέσα στα όρια κοινοτικών δασμολογικών ποσοστώσεων καταλλήλου μεγέθους- ότι, για να μην τεθούν σε κίνδυνο οι προοπτικές ανάπτυξης της παραγωγής αυτής στην Κοινότητα και να εξασφαλισθεί ο ικανοποιητικός εφοδιασμός των βιομηχανιών που τη χρησιμοποιούν, ενδείκνυται να ανοιχθούν αυτές οι ποσοστώσεις για την περίοδο από την ημερομηνία ενάρξεως ισχύος του παρόντος κανονισμού μέχρι τις 31 Δεκεμβρίου 1993 για ορισμένα προϊόντα και από 1ης Ιουλίου μέχρι τις 31 Δεκεμβρίου 1993 για άλλα προϊόντα, χωρίζοντας ορισμένες ποσοστώσεις σε δύο τριμηνιαίες περιόδους και επιβάλλοντας μεταβλητούς δασμούς ανάλογα με την ευαισθησία που παρουσιάζουν τα διάφορα προϊόντα στην κοινοτική αγορά-
ότι είναι, ιδίως, αναγκαίο να εξασφαλισθεί η υπό ίσους όρους και συνεχής πρόσβαση όλων των εισαγωγέων της Κοινότητας στις εν λόγω ποσοστώσεις και η αδιάλειπτη εφαρμογή των ποσοστών που ορίζονται για τις ποσοστώσεις αυτές σε όλες τις εισαγωγές των εν λόγω προϊόντων σε όλα τα κράτη μέλη, και μέχρι την εξάντληση των ποσοστώσεων-
ότι εμπίπτει στην αρμοδιότητα της Κοινότητας να αποφασίσει για το άνοιγμα αυτόνομων δασμολογικών ποσοστώσεων- ότι, προκειμένου να εξασφαλισθεί η αποτελεσματικότητα της κοινής διαχείρισης των ποσοστώσεων αυτών, τίποτα δεν εμποδίζει να επιτρέπεται στα κράτη μέλη να αντλούν από τις ποσοστώσεις τις αναγκαίες ποσότητες που αντιστοιχούν στις πραγματικές εισαγωγές- ότι, ωστόσο, αυτός ο τρόπος διαχείρισης απαιτεί στενή συνεργασία μεταξύ των κρατών μελών και της Επιτροπής η οποίας πρέπει ιδίως να μπορεί να παρακολουθεί το βαθμό εξάντλησης των ποσοστώσεων και να ενημερώνει σχετικά τα κράτη μέλη-
ότι, δεδομένου ότι το Βασίλειο του Βελγίου, το Βασίλειο των Κάτω Χωρών και το Μεγάλο Δουκάτο του Λουξεμβούργου έχουν συνενωθεί και αντιπροσωπεύονται από την οικονομική ένωση Μπενελούξ, κάθε πράξη σχετική με τη διαχείριση των δασμολογικών ποσοστώσεων μπορεί να γίνεται από ένα από τα μέλη της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι τελωνειακοί δασμοί που επιβάλλονται κατά τις εισαγωγές των προϊόντων που απαριθμούνται στο παράρτημα, αναστέλλονται κατά τη διάρκεια των περιόδων, στα επίπεδα και μέσα στα όρια των κοινοτικών δασμολογικών ποσοστώσεων που αναφέρονται για κάθε προϊόν.
2. Για τις εισαγωγές των εν λόγω προϊόντων οι ποσοστώσεις της παραγράφου 1, ισχύουν μόνο με την προϋπόθεση ότι η τιμή ελεύθερο στα σύνορα που καθορίζεται από τα κράτη μέλη σύμφωνα με το άρθρο 22 του κανονισμού (ΕΟΚ) αριθ. 3759/92 του Συμβουλίου της 17ης Δεκεμβρίου 1992 περί κοινής οργανώσεως αγοράς στον τομέα των αλιευομένων προϊόντων και των προϊόντων υδατοκαλλιέργειας (1), είναι τουλάχιστον ίση με την τιμή αναγωγής που έχει καθοριστεί ή πρόκειται να καθοριστεί από την Κοινότητα για τα εν λόγω προϊόντα ή κατηγορίες προϊόντων.
3. Οι ποσοστώσεις που αναφέρονται υπό τους αύξοντες αριθμούς 09.2753 και 09.2755 του παραρτήματος, κατανέμονται σε δύο τμήματα. Το πρώτο τμήμα χορηγείται κατά την περίοδο από 1ης Ιουλίου έως 30 Σεπτεμβρίου 1993 και το δεύτερο τμήμα κατά την περίοδο από 1ης Οκτωβρίου έως 31 Δεκεμβρίου 1993.
Οι ποσότητες που θα χορηγηθούν για κάθε μία από αυτές τις περιόδους ανέρχονται αντίστοιχα στο 50 % κάθε ποσόστωσης.
Τα ενδεχόμενα υπόλοιπα που δεν θα έχουν χρησιμοποιηθεί μέχρι τις 30 Σεπτεμβρίου 1993, μεταφέρονται αυτόματα για χρήση στο δεύτερο τμήμα, εάν συντρέχει λόγος.
4. Η Επιτροπή πρέπει να προβεί το Σεπτέμβριο του 1993 σε επανεκτίμηση των ποσοστώσεων που αναφέρονται στην παράγραφο 1 λαμβάνοντας υπόψη αφενός μεν την κατάσταση της κοινοτικής αγοράς για τα εν λόγω προϊόντα και αφετέρου την κατάσταση όσον αφορά την έναρξη ισχύος των συμφωνιών που συνάπτονται στα πλαίσια του Ευρωπαϊκού Οικονομικού Χώρου και υποβάλλει, εφόσον χρειάζεται, κατάλληλες προτάσεις.
Άρθρο 2
Η Επιτροπή διαχειρίζεται τις ποσοστώσεις που αναφέρονται στο άρθρο 1 και δύναται να λαμβάνει κάθε χρήσιμο διοικητικό μέτρο προκειμένου να εξασφαλίσει αποτελεσματική διαχείριση.
Άρθρο 3
Εάν ένας εισαγωγέας προσκομίσει σε ένα κράτος μέλος διασάφηση θέσης σε ελεύθερη κυκλοφορία στην οποία περιλαμβάνεται αίτημα χορήγησης του προτιμησιακού καθεστώτος για ένα προϊόν που καλύπτεται από τον παρόντα κανονισμό και εάν η διασάφηση αυτή γίνει δεκτή από τις τελωνειακές αρχές, το συγκεκριμένο κράτος μέλος ενημερώνει την Επιτροπή και αντλεί, από το ποσό της αντίστοιχης ποσόστωσης, ποσότητα που αντιστοιχεί στις ανάγκες του.
Οι αιτήσεις για ανάληψη με την ένδειξη της ημερομηνίας αποδοχής των εν λόγω διασαφήσεων, πρέπει να διαβιβάζονται αμελλητί στην Επιτροπή.
Οι αναλήψεις χορηγούνται από την Επιτροπή σε συνάρτηση με την ημερομηνία αποδοχής των διασαφήσεων θέσης σε ελεύθερη κυκλοφορία από τις τελωνειακές αρχές των κρατών μελών, στο μέτρο που το διαθέσιμο υπόλοιπο το επιτρέπει.
Εάν το κράτος μέλος δεν χρησιμοποιήσει τις αναληφθείσες ποσότητες, τις επιστρέφει, μόλις αυτό είναι δυνατό, στην αντίστοιχη ποσόστωση.
Εάν οι αιτούμενες ποσότητες είναι μεγαλύτερες από το διαθέσιμο υπόλοιπο της ποσόστωσης, η χορήγηση γίνεται pro rata των αιτήσεων. Η Επιτροπή ενημερώνει τα κράτη μέλη για τις πραγματοποιηθείσες αναλήψεις.
Άρθρο 4
Κάθε κράτος μέλος εξασφαλίζει στους εισαγωγείς των εν λόγω προϊόντων την υπό ίσους όρους και συνεχή πρόσβαση στις ποσοστώσεις εφόσον το επιτρέπει το υπόλοιπο του ποσού των ποσοστώσεων.
Άρθρο 5
Τα κράτη μέλη και η Επιτροπή συνεργάζονται στενά για να εξασφαλίσουν την τήρηση του παρόντος κανονισμού.
Άρθρο 6
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Μαΐου 1993.

Labels: 3